text: Patrick Westerholm overtager Sønderjyskes kvinder
  23 juli 2010 kl. 11.55
  Den tidligere Kolding IF-spiller Patrick Westerholm overtager jobbet som cheftræner for Sønderjyskes håndboldkvinder, der spiller i den bedste danske række.
  Patrick Westerholm kommer fra et job som assistenttræner i HC Midtjylland, som i løbet af to sæsoner har kvalificeret sig til landets bedste håndboldrække. 
  - Patrick har i mange år været en stor profil i dansk håndbold. Jeg har selv spillet i Kolding IF samtidig med Patrick og har dermed også haft mulighed for at følge hans udvikling. Hans håndboldintelligens har altid fascineret mig, og ikke mindst har han en fantastisk vindermentalitet, siger sportschef i Sønderjyske Damehåndbold, Olivera Kecman. 
  Sønderjyske har fredag også forstærket truppen med den ungarske landsholdsspiller Beatrix Benyats, der skifter til klubben på en fri transfer fra Horsens HK.
  